b'\n_START_ARTICLE_\nNurmij\xc3\xa4rvi\n_START_SECTION_\nMaantiede\n_START_PARAGRAPH_\nNurmij\xc3\xa4rvi sijaitsee Uudenmaan maakunnan keskiosassa. Kunnan pohjoisosan halki R\xc3\xb6yk\xc3\xa4n, Kiljavan ja Rajam\xc3\xa4en kautta kulkee Salpausselk\xc3\xa4 leve\xc3\xa4n\xc3\xa4 sel\xc3\xa4nteen\xc3\xa4, ja Vantaanjoki virtaa kunnan it\xc3\xa4osassa Nukarin ja Palojoen kautta. Nurmij\xc3\xa4rven maisema on tyypillist\xc3\xa4 uusmaalaista maisemaa, jossa laajojen viljelyslakeuksien keskell\xc3\xa4 kohoaa yksitt\xc3\xa4isi\xc3\xa4 kalliosel\xc3\xa4nteit\xc3\xa4. Maaston korkeuserot ovat kunnan alueella keskim\xc3\xa4\xc3\xa4rin suhteellisen v\xc3\xa4h\xc3\xa4isi\xc3\xa4, mutta suurenevat kunnan etel\xc3\xa4osassa, jossa on my\xc3\xb6s pystysuoria kalliojyrk\xc3\xa4nteit\xc3\xa4. Nurmij\xc3\xa4rven matalin maastonkohta on Luhtajoen laaksossa Klaukkalassa (30 m mpy.) ja korkeimmat Salpaussel\xc3\xa4ll\xc3\xa4 Nopon ja Herusten l\xc3\xa4hist\xc3\xb6ll\xc3\xa4 (135 m mpy.)._NEWLINE_Nurmij\xc3\xa4rven alueella on vain v\xc3\xa4h\xc3\xa4n vesist\xc3\xb6j\xc3\xa4. Kunta sijaitsee Vantaanjoen keskijuoksun varrella, ja joessa on Nurmij\xc3\xa4rven alueella kaksi suurta koskea, Nukarinkoski ja Myllykoski. Edellisen pituus on 800 metri\xc3\xa4 ja putouskorkeus 25 metri\xc3\xa4, j\xc3\xa4lkimm\xc3\xa4isen vastaavat luvut ovat 300 ja 11,5 metri\xc3\xa4. Edellisess\xc3\xa4 on ollut saha ja mylly, j\xc3\xa4lkimm\xc3\xa4isess\xc3\xa4 mylly ja s\xc3\xa4hk\xc3\xb6laitos. Vantaanjokeen yhtyy Palojoen kyl\xc3\xa4n tuntumassa Hyvink\xc3\xa4\xc3\xa4n ja Tuusulan puolelta tuleva Palojoki. Kunnan etel\xc3\xa4osassa virtaavat Leps\xc3\xa4m\xc3\xa4njoki ja Luhtajoki yhtyv\xc3\xa4t Vantaan kaupungin puolella l\xc3\xa4hell\xc3\xa4 Keimolan kyl\xc3\xa4\xc3\xa4 ennen yhtymist\xc3\xa4\xc3\xa4n Vantaanjokeen. Nurmij\xc3\xa4rven suurin j\xc3\xa4rvi on luoteessa osittain Hyvink\xc3\xa4\xc3\xa4n puolella sijaitseva laskujoeton S\xc3\xa4\xc3\xa4ksj\xc3\xa4rvi, ja muita j\xc3\xa4rvi\xc3\xa4 ovat l\xc3\xa4hell\xc3\xa4 R\xc3\xb6ykk\xc3\xa4\xc3\xa4 sijaitseva Vaaksinj\xc3\xa4rvi sek\xc3\xa4 Klaukkalan ja Perttulan v\xc3\xa4lill\xc3\xa4 sijaitseva Valkj\xc3\xa4rvi. Kunnalle nimen antanut Nurmij\xc3\xa4rvi ja Perttulassa sijainnut Kuhaj\xc3\xa4rvi kuivatettiin lopullisesti 1950-luvulla.\n_START_SECTION_\nLiikenne\n_START_PARAGRAPH_\nT\xc3\xa4rkein Nurmij\xc3\xa4rven kautta kulkeva liikennev\xc3\xa4yl\xc3\xa4 on valtatie 3. Valtatie rakennettiin moottoritieksi 1990-luvulla, ja sen rinnalla oleva vanha valtatie numeroitiin seututie 130:ksi. Valtatie 3:een yhtyy Hyvink\xc3\xa4\xc3\xa4n puolella Tuusulan Hyryl\xc3\xa4st\xc3\xa4 tuleva ja Nurmij\xc3\xa4rven it\xc3\xa4osan kautta kulkeva kantatie 45, ja kunnan pohjoisosan halki kulkee valtatie 25. Muita t\xc3\xa4rkeit\xc3\xa4 teit\xc3\xa4 ovat Klaukkalan, Perttulan ja R\xc3\xb6yk\xc3\xa4n kautta Lopelle ja Karkkilaan kulkeva seututie 132 sek\xc3\xa4 Nurmij\xc3\xa4rven kirkonkyl\xc3\xa4n kautta Rajam\xc3\xa4elle suuntautuva yhdystie 1311. Rajam\xc3\xa4en ja R\xc3\xb6yk\xc3\xa4n kautta kulkee my\xc3\xb6s Hyvink\xc3\xa4\xc3\xa4\xe2\x80\x93Karjaa-rata, jolla on nykyisin ainoastaan tavarajunaliikennett\xc3\xa4._NEWLINE_Nurmij\xc3\xa4rvell\xc3\xa4 erityisesti Klaukkalasta on tihe\xc3\xa4t linja-autovuorot Helsinkiin. Klaukkalan Viirinlaaksoon rakennettiin matkakeskus vanhan linja-autoaseman tilalle. Nurmij\xc3\xa4rvell\xc3\xa4 kulkee my\xc3\xb6s sis\xc3\xa4isi\xc3\xa4 linja-autovuoroja. Nurmij\xc3\xa4rven kunnanvaltuusto on \xc3\xa4\xc3\xa4nest\xc3\xa4nyt liittymisest\xc3\xa4 HSL-kuntayhtym\xc3\xa4\xc3\xa4n vuonna 2017, mutta liitynt\xc3\xa4\xc3\xa4 ei ole tulossa. Nurmij\xc3\xa4rvel\xc3\xa4iset voivat ostaa HSL- lippuja HSL-alueella asuvien hinnalla, sill\xc3\xa4 Nurmij\xc3\xa4rvi on solminut kehyskuntasopimuksen HSL:n kanssa. My\xc3\xb6s junaradan jatkamista Klaukkalaan on suunniteltu, todenn\xc3\xa4k\xc3\xb6isesti Vantaankosken radan jatkoksi. Viirinlaakson matkakeskuksen alle on varattu tilaa mahdollista rautatieasemaa varten. Junarataa ollaan kuitenkin mahdollisesti hylk\xc3\xa4\xc3\xa4m\xc3\xa4ss\xc3\xa4 superbussin tai raitiotien tielt\xc3\xa4. Marraskuussa 2017 Nurmij\xc3\xa4rven kunta ja Nurmij\xc3\xa4rven Linja Oy vaativat selvityst\xc3\xa4 Helsingin kaupungilta, koskien tiet\xc3\xb6iden takia eritt\xc3\xa4in ruuhkaista Mannerheimintiet\xc3\xa4. Kunta ja Nurmij\xc3\xa4rven Linja haluavat sujuvoittaa linja-autojen kulkemista. He v\xc3\xa4l\xc3\xa4yttiv\xc3\xa4t jopa yksityisautojen siirt\xc3\xa4mist\xc3\xa4 kiertoteille ruuhka-aikaan. Kes\xc3\xa4ll\xc3\xa4 2017 Nurmij\xc3\xa4rven kunnanvaltuusto p\xc3\xa4\xc3\xa4tti olla liittym\xc3\xa4tt\xc3\xa4 HSL-kuntayhtym\xc3\xa4\xc3\xa4n, ja valita ELY-keskuksen mallin. ELY-keskus kilpailutti Nurmij\xc3\xa4rven joukkoliikenteen, ja voittajaksi p\xc3\xa4\xc3\xa4tyi Nurmij\xc3\xa4rven Linja Oy (Korsisaari). Tarjouksia tuli vain yksi. Nurmij\xc3\xa4rven kunta ja Vantaan kaupunki suunnittelevat yhteisty\xc3\xb6ss\xc3\xa4 sy\xc3\xb6tt\xc3\xb6liikennett\xc3\xa4 Klaukkalasta Kivist\xc3\xb6\xc3\xb6n johtuen siit\xc3\xa4, ett\xc3\xa4 t\xc3\xa4ll\xc3\xa4 hetkell\xc3\xa4 Kivist\xc3\xb6\xc3\xb6n p\xc3\xa4\xc3\xa4see vain omalla kulkuv\xc3\xa4lineell\xc3\xa4, tai j\xc3\xa4\xc3\xa4m\xc3\xa4ll\xc3\xa4 pois Keimolanportin pys\xc3\xa4keill\xc3\xa4._NEWLINE_Kunnan kannalta merkitt\xc3\xa4v\xc3\xa4n Klaukkalan ohikulkutien rakentaa Kreate Oy. Ohikulkutiell\xc3\xa4 haetaan ratkaisua Klaukkalan pahoihin ruuhkiin. Klaukkalantiet\xc3\xa4 kulkee p\xc3\xa4ivitt\xc3\xa4in noin 16 000 ajoneuvoa. Ohikulkutien on tarkoitus valmistua vuoden 2021 syksyll\xc3\xa4.\n_START_SECTION_\nRakennuksia\n_START_PARAGRAPH_\nNurmij\xc3\xa4rven virastotalo, Rajam\xc3\xa4en kirkko, Kiljavan sairaala, Rajam\xc3\xa4en uimahalli, Klaukkalan kirkko, Seitsem\xc3\xa4n veljeksen koulu, Urheilupuiston koulu, Isoniitun koulu, Klaukkalan koulu, Syrj\xc3\xa4l\xc3\xa4n koulu, Harjulan koulu, Arkadian yhteislyseo, Nurmij\xc3\xa4rven yhteiskoulu, koulutuskuntayhtym\xc3\xa4 Keuda, Klaukkalan terveysasema, Pyh\xc3\xa4n Nektarios Eginalaisen kirkko, monitoimitalo Monikko, Klaukkalan j\xc3\xa4\xc3\xa4halli, Nurmij\xc3\xa4rven kirkko, Rajam\xc3\xa4en terveysasema, kauppakeskus Viiri, Taaborinvuoren kes\xc3\xa4teatteri, liikekeskus L\xc3\xa4hde, Klaukkalan Matkakeskus\n_START_SECTION_\nHistoria\n_START_PARAGRAPH_\nNykyisen Nurmij\xc3\xa4rven alueella oli asutusta jo esihistoriallisella ajalla, johon viittaavat arkeologiset l\xc3\xb6yd\xc3\xb6t ajoittuvat ajalle 4500\xe2\x80\x933500 eaa. Keskiajalle tultaessa alueella ei ollut vakituista asutusta, mutta my\xc3\xb6hemmin asutus levitt\xc3\xa4ytyi sek\xc3\xa4 H\xc3\xa4meest\xc3\xa4 ett\xc3\xa4 rannikolta siten, ett\xc3\xa4 vuonna 1540 kyli\xc3\xa4 oli viisitoista ja niiss\xc3\xa4 taloja 115._NEWLINE_Hallinnollisesti Nurmij\xc3\xa4rvi on muodostunut yhdist\xc3\xa4m\xc3\xa4ll\xc3\xa4 alueita Lopen, Vihdin ja Helsingin pit\xc3\xa4jist\xc3\xa4. Varhaisin asiakirjamaininta Nurmij\xc3\xa4rvest\xc3\xa4 on vuodelta 1488, jolloin mainittiin Uotilan kyl\xc3\xa4. Vuoden 1539 maakirjan mukaan Nurmij\xc3\xa4rvell\xc3\xa4 oli 15 kyl\xc3\xa4\xc3\xa4 ja niiss\xc3\xa4 yhteens\xc3\xa4 113 taloa. Itsen\xc3\xa4inen seurakunta oli muodostettu jo 1605 ja Nurmij\xc3\xa4rven hallintopit\xc3\xa4j\xc3\xa4 syntyi vuonna 1775, jolloin alueen asukasluku oli 1471. Hyvink\xc3\xa4\xc3\xa4 erosi emopit\xc3\xa4j\xc3\xa4st\xc3\xa4\xc3\xa4n Nurmij\xc3\xa4rvest\xc3\xa4 omaksi kunnakseen 1917 ja Siippoon kyl\xc3\xa4 liitettiin Tuusulaan 1931._NEWLINE_Nurmij\xc3\xa4rven ensimm\xc3\xa4inen kirkko, joka lienee ollut vuonna 1565 mainittu Pyh\xc3\xa4n Martin kirkko, rakennettiin keskiajan lopulla. Se purettiin vuonna 1692 valmistuneen uuden kirkon tielt\xc3\xa4, ja vuonna 1793 valmistunut nykyinen kirkko, jonka suunnitteli rakennusmestari Matti \xc3\x85kerblom, on j\xc3\xa4rjestyksess\xc3\xa4 kolmas. _NEWLINE_Nimens\xc3\xa4 kunta on saanut keskell\xc3\xa4 pit\xc3\xa4j\xc3\xa4\xc3\xa4 sijainneesta j\xc3\xa4rvest\xc3\xa4, joka kuivatettiin osittain 1920-luvulla ja kokonaan 1950-luvun lopulla. Toinen suurehko kuivatettu j\xc3\xa4rvi on ollut Perttulassa sijainnut Kuhaj\xc3\xa4rvi. _NEWLINE_Nurmij\xc3\xa4rvi on vanhastaan ollut vahva maatalouspit\xc3\xa4j\xc3\xa4, ja peltojen osuus kunnan kokonaispinta-alasta on liki kolmannes, mik\xc3\xa4 on enemm\xc3\xa4n kuin monessa muussa Suomen kunnassa. My\xc3\xb6s puutarhakasveja on viljelty voimakkaasti, ja muun muassa liki puolet koko Suomen kaalisadosta on tuotettu Nurmij\xc3\xa4rvell\xc3\xa4. T\xc3\xa4st\xc3\xa4 huolimatta kunnassa ei ole harjoitettu maataloustuotteiden jatkojalostusta; esimerkiksi meijeri\xc3\xa4 ei ole ollut._NEWLINE_Ensimm\xc3\xa4iset teollisuuslaitokset syntyiv\xc3\xa4t 1800-luvun lopulla, joukossa my\xc3\xb6s apteekkari Albin Koposen Nurmij\xc3\xa4rvelle vuonna 1899 perustama Suomen ensimm\xc3\xa4inen l\xc3\xa4\xc3\xa4ketehdas. L\xc3\xa4\xc3\xa4ketehtaan p\xc3\xa4\xc3\xa4tuotteina oli alvejuuren juurakosta uutettu filisiini, jota myytiin Filisiini- ja Filicon-nimisin\xc3\xa4 lapamatol\xc3\xa4\xc3\xa4kkein\xc3\xa4. Tehtaan tuottamaa filisiini\xc3\xa4 myytiin kapseloituna Kiinaan ja Amerikkaan asti. Nykyisin kauppa, liikenne sek\xc3\xa4 muut palvelut ty\xc3\xb6llist\xc3\xa4v\xc3\xa4t kaksi kolmannesta, teollisuus ja rakentaminen vajaan kolmanneksen ja maatalous runsaat 3\xc2\xa0% v\xc3\xa4est\xc3\xb6st\xc3\xa4. Suurimpia yksitt\xc3\xa4isi\xc3\xa4 ty\xc3\xb6nantajia ovat Altia Oyj ja Teknos Oy Rajam\xc3\xa4ell\xc3\xa4, Polimoon Oy Klaukkalassa sek\xc3\xa4 Korsisaari Oy._NEWLINE_Nurmij\xc3\xa4rven asutus jakautui viel\xc3\xa4 1960-luvun alkuvuosina tasaisesti kunnan eri osiin. Muuttoliike Nurmij\xc3\xa4rvelle alkoi kuitenkin kiihty\xc3\xa4 vuosikymmenen puoliv\xc3\xa4lin tienoilla ja asutuksen painopiste siirtyi kunnan etel\xc3\xa4osiin. Jo vuonna 1970 suurin osa (65 prosenttia) Nurmij\xc3\xa4rven asukkaista asui taajamissa. Suurimmat taajamat olivat tuolloin Klaukkala (3\xc2\xa0500 asukasta), Rajam\xc3\xa4ki (3\xc2\xa0400 asukasta) ja kirkonkyl\xc3\xa4 (2\xc2\xa0800 asukasta). N\xc3\xa4ist\xc3\xa4 varsinkin Klaukkalan ja Kirkonkyl\xc3\xa4n kasvu on perustunut miltei yksinomaan p\xc3\xa4\xc3\xa4kaupunkiseudun l\xc3\xa4heisyyteen. _NEWLINE_Nurmij\xc3\xa4rven huomattavimpia maatiloja ovat olleet Numlahden ja Raalan kartanot.\n_START_SECTION_\nKyli\xc3\xa4\n_START_PARAGRAPH_\nHerunen, J\xc3\xa4rventausta, Kirkonkyl\xc3\xa4, Klaukkala, Korpi, Korven asema, Lepp\xc3\xa4lampi, Leps\xc3\xa4m\xc3\xa4, Lintumets\xc3\xa4, Mets\xc3\xa4kyl\xc3\xa4, Myllykukko, M\xc3\xa4ntysalo, Nukari, Numlahti, Nummenp\xc3\xa4\xc3\xa4, Nummim\xc3\xa4ki, Palojoki, Perttula, Raala, Rajam\xc3\xa4ki, R\xc3\xb6ykk\xc3\xa4, Suomies, Uotila ja Valkj\xc3\xa4rvi\n_START_SECTION_\nKoulutus\n_START_PARAGRAPH_\nNurmij\xc3\xa4rvell\xc3\xa4 on peruskoulutuksen osalta 17 alakoulua (yksi ruotsinkielinen), 2 yhten\xc3\xa4iskoulua, 1 erityiskoulu ja kolme yl\xc3\xa4koulua._NEWLINE_Toisen asteen koulutuksen osalta Nurmij\xc3\xa4rvell\xc3\xa4 on kolme lukiota ja yksi ammattikoulu. Kirkonkyl\xc3\xa4ss\xc3\xa4 Nurmij\xc3\xa4rven yhteiskoulun lukio, Rajam\xc3\xa4ell\xc3\xa4 Rajam\xc3\xa4en lukio ja Klaukkalassa Arkadian yhteislyseo. Viimeksi mainittu on yksityinen, kaksi muuta ovat Nurmij\xc3\xa4rven kunnan yll\xc3\xa4pit\xc3\xa4mi\xc3\xa4. Ammattikoulu sijaitsee Perttulassa._NEWLINE_S\xc3\xa4\xc3\xa4ksj\xc3\xa4rven rannalla Kiljavalla sijaitsevat my\xc3\xb6s Sak-Opisto ja Humanistisen ammattikorkeakoulun Nurmij\xc3\xa4rven yksikk\xc3\xb6. Rajam\xc3\xa4ell\xc3\xa4 toimii Ty\xc3\xb6tehoseuran aikuiskoulutuskeskus.\n_START_SECTION_\nTerveys\n_START_PARAGRAPH_\nNurmij\xc3\xa4rvell\xc3\xa4 toimii kolme kunnallista terveysasemaa: Kirkonkyl\xc3\xa4n, Klaukkalan ja Rajam\xc3\xa4en terveysasemat. Lis\xc3\xa4ksi Nurmij\xc3\xa4rvell\xc3\xa4 sijaitsee Kiljavan sairaala, joka toimii nyky\xc3\xa4\xc3\xa4n kuntoutussairaalana. Vuoteen 1932 asti R\xc3\xb6yk\xc3\xa4ss\xc3\xa4 toimi Nummelan keuhkotautiparantola, ja samassa rakennuksessa toimi vuoteen 1989 asti R\xc3\xb6yk\xc3\xa4n psykiatrinen sairaala.\n_START_SECTION_\nLiikunta\n_START_PARAGRAPH_\nNurmij\xc3\xa4rvi tarjoaa runsaasti liikuntamahdollisuuksia erilaisten lenkkipolkujen, urheilualueiden, j\xc3\xa4\xc3\xa4hallin ja kuntosalien my\xc3\xb6t\xc3\xa4. Klaukkalan Tornim\xc3\xa4ess\xc3\xa4 on kuntoportaat, joissa on 338 askelmaa ja korkeusero on 51 metri\xc3\xa4. Nurmij\xc3\xa4rven urheiluseuroja ovat mm. Nurmij\xc3\xa4rven Jalkapalloseura, Kurra Hockey, Nurmij\xc3\xa4rven Yleisurheilu, Rajam\xc3\xa4en Kehitys, Rajam\xc3\xa4en Rykmentti, menestynyt salibandyseura SB-Pro sek\xc3\xa4 Nurmij\xc3\xa4rven Taitoluistelijat. Urheilualueita/kentti\xc3\xa4 l\xc3\xb6ytyy Klaukkalasta, Kirkonkyl\xc3\xa4lt\xc3\xa4 ja Rajam\xc3\xa4est\xc3\xa4._NEWLINE_Nurmij\xc3\xa4rvell\xc3\xa4 toimii nelj\xc3\xa4 partiolippukuntaa: Jukolan Veljet ja Siskot, Klapaset, Rajam\xc3\xa4en Mets\xc3\xa4nk\xc3\xa4vij\xc3\xa4t ja Leps\xc3\xa4m\xc3\xa4n partio._NEWLINE_Nurmij\xc3\xa4rvell\xc3\xa4 sijaitsee my\xc3\xb6s Nurmij\xc3\xa4rvi Golf (NGK), joka sijaitsee Hanko-Hyvink\xc3\xa4\xc3\xa4-tien varrella. Kent\xc3\xa4ll\xc3\xa4 on yhteens\xc3\xa4 27 reik\xc3\xa4\xc3\xa4 sek\xc3\xa4 kaikille avoin par 3 -rata.\n_START_SECTION_\nKaupalliset palvelut\n_START_PARAGRAPH_\nNurmij\xc3\xa4rvelt\xc3\xa4 l\xc3\xb6ytyy muun muassa ruokakauppoja, apteekkeja, ravintoloita, pikaruokaravintoloita, erikoisliikkeit\xc3\xa4, huoltoasemia ja autohuoltoja. Kuntaan oli/on suunnitteilla kauppakeskuksia Rajam\xc3\xa4en Kyl\xc3\xa4np\xc3\xa4\xc3\xa4h\xc3\xa4n ja Klaukkalan Viirinlaaksoon. Kyl\xc3\xa4np\xc3\xa4\xc3\xa4n kauppakeskuksen rakennusty\xc3\xb6t aloitettiin aitaamalla rakennusalue loppukes\xc3\xa4st\xc3\xa4 2017. Kyl\xc3\xa4np\xc3\xa4\xc3\xa4n kauppakeskukseen tulee kaksi p\xc3\xa4\xc3\xa4toimijaa, S-Market ja K-Supermarket sek\xc3\xa4 6-8 pienemp\xc3\xa4\xc3\xa4 liikett\xc3\xa4, muun muassa Hesburger ja Kotipizza. Kyl\xc3\xa4np\xc3\xa4\xc3\xa4n kauppakeskuksen pinta-ala tulee olemaan noin 4800 neli\xc3\xb6metri\xc3\xa4. Viirinlaaksoon oli alun perin suunnitteilla Prisma, mutta HOK-Elanto vet\xc3\xa4ytyi hankkeesta, ja avasi uuden S-Marketin Brunniin. Viirinlaaksoon on t\xc3\xa4ll\xc3\xa4 hetkell\xc3\xa4 rakenteilla kunnallistekniikkaa ja matkakeskus. Kauppakeskuksesta ei ole viel\xc3\xa4 tietoa. Kuitenkin kunnan kaupalliset palvelut ovat parantuneet v\xc3\xa4est\xc3\xb6nkasvun my\xc3\xb6t\xc3\xa4.\n_START_SECTION_\nKulttuuri\n_START_PARAGRAPH_\nNurmij\xc3\xa4rven nimikkolintu on palok\xc3\xa4rki (Dryocopus martinus), nimikkoel\xc3\xa4in on m\xc3\xa4yr\xc3\xa4 (Meles meles), nimikkokasvi on kivikkoalvejuuri (Dryopteris filix-mas). Kiljavalla sijaitsee kirkasvetinen ja laskuojaton S\xc3\xa4\xc3\xa4ksj\xc3\xa4rvi, jonka vesi vaihtuu maaper\xc3\xa4n kautta. Se on itse asiassa Suomen suurin l\xc3\xa4hde, jota koristavat poikkeuksellisen upeat hiekkarannat. Kaikkiaan Nurmij\xc3\xa4rven alueella on vain v\xc3\xa4h\xc3\xa4n j\xc3\xa4rvi\xc3\xa4: Valkj\xc3\xa4rvi Klaukkalan luoteispuolella, Vaaksinj\xc3\xa4rvi R\xc3\xb6yk\xc3\xa4ss\xc3\xa4 ja Herustenj\xc3\xa4rvet kunnan pohjoisp\xc3\xa4\xc3\xa4ss\xc3\xa4. Pieni osa Vihtij\xc3\xa4rve\xc3\xa4 on Nurmij\xc3\xa4rven luoteiskulmassa._NEWLINE_Palojoen kyl\xc3\xa4ss\xc3\xa4 on vuodesta 1953 l\xc3\xa4htien vietetty Taaborinvuoren Kivi-juhlia Aleksis Kiven kunniaksi. Ensimm\xc3\xa4inen juhla j\xc3\xa4rjestettiin teatterinjohtaja Vilho Siivolan aloitteesta._NEWLINE_Muutaman kilometrin p\xc3\xa4\xc3\xa4ss\xc3\xa4 kirkonkyl\xc3\xa4st\xc3\xa4, Helsinki-H\xc3\xa4meenlinna -moottoritien ja vanhan kolmostien v\xc3\xa4liss\xc3\xa4, sijaitsee vuonna 2001 valmistunut tanssihalli Ruusulinna.\n_START_SECTION_\nKirkot\n_START_PARAGRAPH_\nNurmij\xc3\xa4rvell\xc3\xa4 on kolme evankelis-luterilaiseen kirkkoon kuuluvaa kirkkorakennusta. Vanhin niist\xc3\xa4 on Nurmij\xc3\xa4rven kirkko, joka on vuonna 1793 valmistunut puukirkko Nurmij\xc3\xa4rven kirkonkyl\xc3\xa4ss\xc3\xa4. Muut evankelis-luterilaiset kirkot ovat Rajam\xc3\xa4en kirkko ja Klaukkalan kirkko. Lis\xc3\xa4ksi Nurmij\xc3\xa4rvell\xc3\xa4 on helluntaiseurakunnan kirkkorakennus. Klaukkalassa sijaitsee ortodoksinen Pyh\xc3\xa4n Nektarios Eginalaisen kirkko.\n_START_SECTION_\nRuokakulttuuri\n_START_PARAGRAPH_\nNurmij\xc3\xa4rven pit\xc3\xa4j\xc3\xa4ruoiksi nimettiin 1980-luvulla paakelssit rusinasopan kera, palvipaisti, marjakr\xc3\xa4\xc3\xa4mi ja sokkeroloora eli imelletty perunalaatikko.'